Forslag til RÅDETS DIREKTIV om ændring af direktiv 77/388/EØF med henblik på at forlænge muligheden for at bemyndige medlemsstaterne til at anvende en nedsat momssats på visse arbejdskraftintensive tjenesteydelser

(forelagt af Kommissionen)

BEGRUNDELSE

Rådet vedtog den 22. oktober 1999 direktiv 1999/85/EF [1] til gennemførelse af henstillingerne - navnlig Wien-strategien for Europa - fra Det Europæiske Råd, der blev afholdt den 11. og 12. december 1998. Dette direktiv medførte ændringer i direktiv 77/388/EØF [2] (det sjette momsdirektiv), hvad angår muligheden for forsøgsvis at anvende en nedsat momssats på visse arbejdskraftintensive tjenesteydelser. Hensigten er at give de medlemsstater, der måtte ønske det, mulighed for at afprøve, i hvilket omfang en lempelse af momsen på denne form for tjenesteydelser vil fremme jobskabelsen og begrænse undergrundsøkonomien.

[1] EFT L 277 af 28.10.1999, s. 34.

[2] EFT L 145 af 13.06.1977, s. 1 - direktiv senest ændret ved direktiv 2002/38/EF - EFT L 128 af 15.05.2002, s. 41.

Medlemsstater, der ønskede at gøre brug af denne mulighed, skulle informere Kommissionen herom inden den 1. november 1999 [3].

[3] De indgivne anmodninger blev godkendt ved beslutning 2000/185/EF, som Rådet vedtog den 28. februar 2000 - EFT L 59 af 04.03.2000, s. 10.

I henhold til artikel 28, stk. 6, i det sjette momsdirektiv kan der forsøgsvis indtil den 31. december 2002 anvendes en nedsat momssats på arbejdskraftintensive tjenesteydelser. De medlemsstater, der har anvendt sådanne nedsatte satser, skal inden den 1. oktober 2002 udfærdige en evalueringsrapport med en vurdering af, hvor effektiv foranstaltningen har været især med hensyn til jobskabelse.

Kommissionen skal på dette grundlag og inden den 31. december 2002 forelægge Europa-Parlamentet og Rådet en samlet evalueringsrapport, der eventuelt kan ledsages af et forslag om endelig fastsættelse af momssatsen for arbejdskraftintensive tjenesteydelser.

I forbindelse med evalueringen bør der ligeledes tages hensyn til Kommissionens meddelelse om en strategi til forbedring af momssystemet i det indre marked [4]. Ifølge denne meddelelse bør der på mellemlang sigt finde en revision og rationalisering sted af de regler og undtagelser, der finder anvendelse ved fastsættelse af de reducerede momssatser. I meddelelsen opfordres der til navnlig at lægge vægt på betydningen af spørgsmålet om anvendelse af nedsatte momssatser i forbindelse med Fællesskabets politik på forskellige områder, herunder jobskabelse.

[4] KOM(2000) 348 endelig af 07.06.2000.

Eftersom medlemsstaterne endnu ikke har fremsendt nogen form for evaluering til Kommissionen og i betragtning af den tidsramme, der er nødvendig for at kunne udarbejde en samlet og grundig evaluering af de nationale rapporter i overensstemmelse med retningslinjerne i direktiv 1999/85/EF, er det bydende nødvendigt at ændre den dato, der er fastsat i artikel 28, stk. 6, i det sjette momsdirektiv.

Kommissionen mener derfor, at artikel 28, stk. 6, første afsnit, i direktiv 77/388/EF bør ændres og parallelt hermed også artikel 1, første afsnit, i beslutning 2000/185/EF, således at tilladelsen forlænges med et år til senest 31. december 2003. Forlængelsen vil give de ni medlemsstater, der i øjeblikket anvender en nedsat momssats på arbejdskraftintensive tjenesteydelser, tilladelse til at anvende ordningen endnu et år på de hidtidige betingelser, uden at ordningens anvendelsesområde hverken ændres eller udvides.

2002/0230 (CNS)

Forslag til RÅDETS DIREKTIV om ændring af direktiv 77/388/EØF med henblik på at forlænge muligheden for at bemyndige medlemsstaterne til at anvende en nedsat momssats på visse arbejdskraftintensive tjenesteydelser

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen [5],

[5] EFT C [...] af [...], s. [...].

under henvisning til udtalelse fra Europa-Parlamentet [6],

[6] EFT C [...] af [...], s. [...].

under henvisning til udtalelse fra Det Økonomiske og Sociale Udvalg [7], og

[7] EFT C [...] af [...], s. [...].

ud fra følgende betragtninger:

(1) I henhold til artikel 28, stk. 6, i Rådets direktiv 77/388/EF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [8] kan de i artikel 12, stk. 3, litra a), tredje afsnit, omhandlede nedsatte satser også anvendes på de arbejdskraftsintensive tjenesteydelser, der er opregnet på listen i bilag K til ovennævnte direktiv, i en periode på maksimalt tre år fra den 1. januar 2000 til den 31. december 2002.

[8] EFT L 145 af 13.6.1977, s. 1. Direktivet er senest ændret ved direktiv 2002/38/EF - EFT L 128 af 15.05.2002, s. 41.

(2) Rådets beslutning 2000/185/EF af 28. februar 2000 om bemyndigelse af medlemsstaterne til at anvende en nedsat momssats i overensstemmelse med proceduren i artikel 28, stk. 1, i direktiv 77/388/EF [9] bemyndiger nogle medlemsstater til at anvende en nedsat momssats på arbejdskraftintensive tjenesteydelser indtil den 31. december 2002, hvis de forinden har indgivet en anmodning herom.

[9] EFT L 59 af 04.03.2000, s. 10.

(3) Kommissionen skal på grundlag af de rapporter, der udarbejdes inden den 1. oktober 2002 af de medlemsstater, der anvender nedsatte momssatser, inden den 31. december 2002 forelægge Europa-Parlamentet og Rådet en samlet evalueringsrapport, der eventuelt kan ledsages af et forslag om endelig fastsættelse af momssatsen på arbejdskraftintensive tjenesteydelser.

(4) Eftersom medlemsstaterne endnu ikke har fremsendt nogen form for evaluering til Kommissionen og i betragtning af den tidsramme, der er nødvendig for at kunne udarbejde en samlet og grundig evaluering af de nationale rapporter, vil det være nødvendigt at forlænge den maksimale gyldighedsperiode for den pågældende foranstaltning i direktiv 77/388/EØF.

(5) Direktiv 77/388/EØF bør ændres i overensstemmelse hermed -

UDSTEDT FØLGENDE DIREKTIV:

Artikel 1

I artikel 28, stk. 6, første afsnit, i direktiv 77/388/EØF erstattes "tre år mellem den 1. januar 2000 og den 31. december 2002" af "fire år mellem den 1. januar 2000 og den 31. december 2003".

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 2002. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den [...]

På Rådets vegne

Formand